હું અત્યારે વરલીના મઢૂલી બિલ્ડિંગમાં રહું છું. અહીં આવ્યાને મને લગભગ પંદર વર્ષ થયાં. આ પહેલાં હું ગામદેવી ગીતા બિલ્ડિંગમાં રહેતો હતો. ત્યાં પણ લગભગ ત્રીસેક વર્ષ રહ્યો. બચપણ મારું અહીં જ ગયું છે. અહીં જે કૉલેજનું એજ્યુકેશન પૂરું કર્યું અને અહીં જ બિઝનેસ સ્ટાર્ટ કર્યો. આજના અને એ સમયના સાઉથ મુંબઈ વચ્ચે જો સૌથી મોટો ફરક હોય તો એ કે સબર્બમાં જેમ દિવસ ઊતરતો જાય એમ ટ્રાફિક વધતો જાય અને સાઉથ મુંબઈમાં ઘટતો જાય છે. રાતે આઠ વાગ્યા પછી તો રસ્તાઓ એવા સરસ રીતે ખાલી થવા લાગે કે લૉન્ગ ડ્રાઇવ પર નીકળવાનું મન થઈ જાય. રસ્તાઓ પણ ખાસ્સા પહોળા છે અને ક્લીનલીનેસ પણ ખૂબ જ સારી હોય છે એટલે જો લટાર મારવા નીકળ્યાં હોઈએ તો મન ફ્રેશ થઈ જાય. રસ્તાઓ પહોળા હોવાના કારણે આપોઆપ આ વિસ્તાર આખો પહોળો હોય એવી ફીલ આવે છે. અમારા જેવા, જે અહીં રહીને મોટા થયા છે, તેને તો સબર્બના રસ્તા પર આવતાંની સાથે જ સફોકેશન શરૂ થઈ જાય.